**Religion C**

**Undervisningsvejledning**

Vejledningen indeholder uddybende og forklarende kommentarer til læreplanens enkelte punkter.

Citater fra læreplanen er anført i kursiv.

Indholdsfortegnelse

1. Fagets rolle2

2. Fagets formål2

3. Læringsmål og indhold 3

3.1 Læringsmål 3

3.2 Kernestof 6

3.3 Supplerende stof 7

4. Undervisningens tilrettelæggelse 8

4.1 Didaktiske principper 8

4.2 Arbejdsformer 10

4.3 It 13

4.4 Fagsprog 14

4.5 Samspil med andre fag 15

5. Evaluering 15

5.1 Løbende evaluering 15

5.2 Prøveformer 16

5.3 Bedømmelseskriterier 17

**1. Fagets rolle**

*Faget religion beskæftiger sig hovedsageligt med eskimoisk religion og verdensreligionerne, og af disse er*

*kristendom, herunder det eskimoisk-kristne tros- og kulturmøde, obligatorisk. Faget forener formidling af*

*tradition og et nutidigt, globalt perspektiv. Ud fra en åben og neutral holdning og på et*

*religionsvidenskabeligt grundlag behandles religioner og centrale religiøse fænomener i fortid og nutid.*

*Tilgangen til religionerne kombinerer beskrivende, fortolkende og kritiske synsvinkler, der lader såvel*

*religionernes egne forestillingsverdener som moderne, herunder sekulære synsvinkler komme til orde. Faget*

*er ikke bundet til nogen konfession. Religion bidrager med en kulturel forståelse af, hvilke trosforhold, der*

*har haft betydning for det grønlandske samfund, samt giver et nutidigt og globalt perspektiv på religiøse*

*trosretninger.*

Det er en selvfølge i den religionsfaglige tradition, at der undervises på et religionsvidenskabeligt og

ikke-konfessionelt grundlag. Det betyder at synet på de forskellige religioner er værdifrit og ikkenormativt, hvilket betyder at alle religioner betragtes som ligeværdige.

Faget hører til i det humanistiske hovedområde, men har også berøringsflader til det

samfundsvidenskabelige hovedområde. Det betyder, at der i undervisningen fortrinsvis benyttes

humanistiske metoder og tilgange men at samfundsvidenskabelige tilgange også kan benyttes, ikke

mindst i forhold til ekskursioner og feltarbejde.

Religion er primært et tekstlæsningsfag, men øvrigt materiale; film, billeder, religiøse genstande, musik

samt rapporter fra ekskursioner og feltarbejde (under ”veldefineret religionsvidenskabeligt emne”) kan

med fordel inddrages.

**2. Fagets formål**

**Viden og færdigheder**

*Eleverne skal have viden om og forståelse af religioner og religiøse fænomener, og de skal kunne anvende*

*religionsfaglig terminologi og grundbegreber.*

Med dette menes det at fagets centrale grundbegreber som myte, ritual, kult, gudsopfattelse,

menneskesyn, natursyn, tidsopfattelse, dogmer, etik, den religiøse erfaring og sekularisering kan

anvendes af eleverne til karakteristik af religiøse fænomener. Dette betyder også, at eleverne både skal

have forståelse for de enkelte fænomeners egenart i den pågældende religion og i en komparativ analyse

kunne sammenligne fænomenerne på tværs af religioner.

**Lærings – og arbejdskompetencer**

*Eleverne skal kunne analysere, fortolke og perspektivere religiøst materiale. Eleverne skal desuden*

*have indsigt i forholdet mellem religiøse og ikke-religiøse virkelighedsopfattelser.*

Dette punkt i læreplanen beskriver den almindelig faglig metode, der bruges i religionsundervisningen.

At analysere en tekst betyder at man foretager en opløsning af teksten i dens bestanddele. I

fortolkningen af teksten redegør man for tekstens betydningsindhold. At perspektivere betyder, at man

betragter teksten fra andre synsvinkler, fx komparativt i forhold til andre religioner eller til ikke

religiøse virkelighedsopfattelser. Hvis der er tale om andet materiale end tekst, er forholdet principielt

det samme.

I behandlingen af det religiøse materiale vil der ofte være tale om at man benytter en vekselvirkning

Mellem udefra- og indefra-synsvinkler på stoffet.

**Personlige og sociale kompetencer**

*Eleverne skal have et sådant kendskab til religion, at de på det personlige plan kan reflektere over og*

*anvende religionsfaglig viden og indsigt i forhold til aktuelle problemstillinger. Elevernes skal i en verden*

*præget af hurtig forandring og øget samkvem på tværs af kulturer kunne møde andre kulturer på baggrund*

*af indsigt i religionernes funktion i samfundet.*

Gennem de tilegnede kundskaber fra faget får eleverne et fagligt fundament for selvstændig stillingtagen

til aktuelle problemstillinger og hermed muligheden for aktiv deltagelse i et moderne og demokratisk

samfund.

Forståelsen af, at religioner er dynamiske, foranderlige og spiller sammen med de samfund, de lever i,

gør det muligt for eleverne at forstå andre kulturer i en verden præget af hurtige forandringer og øget

samkvem på tværs af kulturer.

**Kulturelle og samfundsmæssige kompetencer**

*Eleverne skal have indsigt i sammenhænge og spændingsfelter inden for de enkelte religioner og mellem*

*religionerne, og de skal have viden om religioners betydning for det enkelte individ, for grupper og for*

*samfundet. Eleverne skal have en sådan selv- og omverdensforståelse at de kan skabe et fagligt fundament*

*for selvstændig stillingtagen og aktiv deltagelse i det grønlandske samfund og i verdenssamfundet.*

Beskæftigelsen med religiøse og ikke-religiøse livsanskuelser og bevidstgørelsen omkring forskellige

synsvinkler på disse, giver elevernes viden om egne og andres kulturelle værdier. I et moderne og

demokratisk samfund, hvor værdier og normer er til debat, er det religionsundervisningens opgave at

kvalificere eleverne til sagligt og nuanceret at kunne tage del i samfundsdiskussionerne om disse emner.

**3. Læringsmål og indhold**

**3.1 Læringsmål**

Læringsmålene er de overordnede retningslinjer for og krav til undervisningen. De er samtidig

bedømmelseskriterierne til eksamen, hvorfor målene er styrende i forhold til undervisningens indhold.

*Eleverne skal kunne:*

*a) redegøre for væsentlige sider af eskimoisk religion, således som den er dokumenteret i Grønland*

*såvel som i andre inuitområder. Herunder også eskimoisk kulturs møde med kristendommen og*

*europæisk kultur samt den før-kristne traditions indflydelse på grønlandsk tilværelsesforståelse*

*også i nyere tid.*

*b) redegøre for væsentlige sider af kristendommen i dens nutidige, historiske og formative skikkelse*

*c) redegøre for væsentlige sider af yderligere 1-2 verdensreligioner*

Samt

*i) formulere sig om etiske problemstillinger*

På grund af eskimoisk religions historiske og aktuelle identitetsskabende rolle i det grønlandske

samfund – såvel som i andre inuitsamfund – tildeles denne en særdeles grundig behandling. I kraft af

kristendommens historiske og aktuelle betydning i såvel Grønland som i Europa og verdenssamfundet

udgør også denne religion en obligatorisk del af kernestoffet. Som det er tilfældet ved behandlingen af

kristendommen, hvor der fordres et grundigt arbejde med både dens ”formative, historiske og nutidige

skikkelser” gør noget tilsvarende sig gældende ved eskimoisk religion. Her skal væsentlige sider af den

oprindelige eskimoiske religion såvel som det eskimoiske-kristne kulturmøde og dens nutidige

indflydelse på den grønlandske tilværelsesforståelse behandles indgående. Ved behandlingen af de

øvrige religioner og det fjerde frit valgt emne er målene mindre ambitiøse. Etiske problemstillinger

behandles ikke nødvendigvis i særskilte forløb, men kan også udgøre en integreret del af arbejdet med

de enkelte religioner eller emner

Vedr. målene for gennemgangen af eskimoisk religion, kristendommen og den eller de valgte

verdensreligion(er) og det fjerde frit valgte emne under det supplerende stof henvises der i øvrigt til

vejledningens bemærkninger til læreplanens Kernestof.

*d) redegøre for centrale religiøse fænomener og anvende elementær religionsfaglig terminologi*

Som beskrevet under ”Fagets formål, Viden og færdigheder” menes der, at fagets centrale

grundbegreber som myte, ritual, kult, gudsopfattelse, menneskesyn, natursyn, tidsopfattelse, dogmer,

etik, den religiøse erfaring og sekularisering kan anvendes af eleverne til karakteristik af religiøse

fænomener. Dette betyder også, at eleverne både skal have forståelse for de enkelte fænomeners egenart

i den pågældende religion og i en komparativ analyse kunne sammenligne fænomenerne på tværs af

religioner.

Denne liste over religiøse fænomener skal ikke opfattes som udtømmende eller begrænsende, men som

en opregning af en række centrale fænomener, som forekommer uomgængelige i beskæftigelsen med

religioner. Det skal præciseres, at målet selvsagt ikke er, at eleverne tilegner sig en professionel brug af

religionsvidenskabelig metode og terminologi, men at de bliver i stand til at anvende et antal velvalgte

centrale begreber.

*e) analysere, fortolke og perspektivere fagets dokumentariske materiale, herunder vurdere, hvorvidt*

*et givet materiale anskuer en religion indefra eller udefra, dvs. fra en deltagersynsvinkel eller et*

*eksternt, evt. religionskritisk synspunkt*

Igennem undervisningen skal eleverne trænes i analyse af fagets dokumentariske materiale. Herved

forstås først og fremmest tekster i traditionel forstand, men herudover kan også billeder, film, religiøse

genstande, musik, etc. inddrages.

På det overordnede plan har en kritisk analyse naturligvis store lighedspunkter med tekstanalyse i andre

humanistiske fag. Afgørende er det at eleverne lærer at karakterisere teksten, herunder at stille

spørgsmålene: Hvem er teksten skrevet af, hvem er teksten skrevet til, hvad er baggrunden for tekstens

tilblivelse og hvad er tekstens tema og standpunkt? Hvilken autoritet må den pågældende tekst formodes

at have i en given religion – er der tale om en af religionens normative skrifter (en klassisk tekst, fx

fra Det gamle Testamente eller en sura fra Koranen), et religiøst overhoveds betragtning eller en

repræsentant for et religiøst mindretal? I den forbindelse er det vigtigt i undervisningen at pointere

forskellen mellem tekster, der belyser en religion indefra, altså fra en deltagersynsvinkel – eller udefra,

fx, fra en subjektiv modstanders synsvinkel eller fra en mere objektiv, religionsvidenskabelig

synsvinkel. Gennem denne fokusering på tekster og billeder som indlæg i en samtale trænes eleven i

ikke at tage tekstens sag for pålydende, men altid at bedømme den beskrevne sag i forhold til en given

kontekst. Specielt i forhold til inddragelse af tekster fra nettet er disse kritiske overvejelser afgørende.

Til karakteristikken hører også genre- og materialebevidsthed, herunder kendskab til fagspecifikke

genrer: myte, lignelse, evangelietekst, sura, bøn etc.

Analysen og fortolkningen af tekstens indhold skal naturligvis relateres til fagets begreber og metoder

og dermed indkredse på hvilken måde de religiøse fænomener kommer til udtryk i den eller de

pågældende tekster. Perspektiveringen giver mulighed for at sætte de enkelte religioners tekster i

relation til andre religioner. Dette betyder, at eleverne både skal have forståelse for de enkelte

fænomeners egenart i den pågældende religion og i en komparativ analyse kunne sammenligne

fænomenerne på tværs af religioner. I forhold til religionernes klassiske tekster kan disse ligeledes

perspektiveres til moderne, aktuelle problemstillinger i en given religion og dermed tydeliggøre,

hvorledes de klassiske tekster læses forskelligt i forskellige perioder.

*f) sætte religionerne og deres virkningshistorie i relation til udvalgte aspekter af almen, ikkereligiøs*

*eller sekulariseret kultur og tænkning*

Undervisningen skal anskueliggøre, hvorledes religionerne har påvirket den senere ikke-religiøse

eller sekulariserede kultur og tænkning. Dette betyder at undervisningen skal give eleverne faglige

forudsætninger for at vurdere, hvorvidt der fx er en forbindelse mellem det jødisk og kristne

natursyn og den senere industrialisering og teknologiske udvikling i Europa? Er der en

sammenhæng mellem det kristne menneskesyn og det sekulære menneskerettighedsbegreb i FN-konventionen? Hvad er sammenhængen mellem den kristne næstekærlighedstanke og forestillingen om en moderne velfærdsstat i Grønland og Danmark? Er der en påvirkning fra de østlige religioner på den nutidige og New Age-inspirerede neoshamanisme i Grønland?

Også beskæftigelsen med religionsfilosofi og sekulær etik opfylder kompetencekravet under dette

punkt, idet disse størrelser er vokset ud af en kritik af en religiøs tilværelsestolkning.

*g) demonstrere en reflekteret forståelse af religioners og livsanskuelsers betydning for menneske,*

*samfund og kultur*

I den religionsvidenskabelige tradition opfattes religioner og livsanskuelser som klassifikationssystemer,

der fortolker virkeligheden og derfor har afgørende betydning for synet på menneske, samfund, kultur.

Kultur skal her forstås bredt – således er fx natursynet en integreret del af kulturen. Forholdet mellem

religion og kultur har mange andre aspekter, fx sociale, økonomiske, politiske og økologiske. Ikke alle

aspekter kan dækkes i undervisningen i den enkelte klasse, her vil det konkrete valg af tekster og emner

være afgørende.

*h) på et fagligt grundlag indgå i en debat om egne og andres kulturelle værdier og på denne måde*

*kvalificeres til det globale samfund.*

Beskæftigelsen med religiøse og ikke-religiøse livsanskuelser og bevidstgørelsen omkring forskellige

synsvinkler på disse, giver elevernes viden om egne og andres kulturelle værdier. I et moderne og

demokratisk samfund, hvor værdier og normer er til debat, er det religionsundervisningens opgave at

kvalificere eleverne til sagligt og nuanceret at kunne tage del i samfundsdiskussionerne om disse emner.

**3.2 Kernestof**

*Kernestoffet er:*

1. *eskimoisk religion, således som beskrevet under læringsmål*

Hovedvægten i undervisningen i den oprindelige eskimoiske religion er centreret omkring det

grønlandske materiale, hvilket først og fremmest skyldes ønsket om at implementere en

kulturbaseret undervisning. Dette betyder imidlertid ikke, at man udelukkende anvender grønlandsk

kildemateriale, men at man også inddrager myter, beretninger og dokumentarisk materiale fra de

øvrige inuitområder – Canada, Alaska, Sibirien – der i sin struktur og i sit indhold minder meget om

det grønlandske materiale. Det gør sig ikke mindst gældende i forhold til de centrale religiøse

forestillinger, der findes både i Grønland og i de øvrige arktiske områder.

Undervisningen i den oprindelige eskimoiske religion omfatter en lang række knudepunkter:

Mytebegrebet med vægt på skabelses- og oprindelsesmyterne, kosmologien og sjælelæren herunder

inua-begrebet og natursynet.

Havets Moder og Månemanden som personificerede guddomme.

De eskimoiske ritualer: Tabureglerne, fangstritualerne og overgangsritualerne.

Angakkoq & shamanisme-begrebet: Udvælgelsen, uddannelsen, indvielsen og toornat-begrebet,

sjæleflugtsritualet, angakkoqs funktioner i samfundet, de kristne og naturvidenskabelige samt senere fortolkninger af angakkut. Man kan også her komme ind på begreber som neoshamanisme

og ekstase-begrebet som komparativt fænomen i andre kulturer, fx mongolsk og samisk

shamanisme.

Undervisningen i det eskimoiske-kristne kulturmøde kan omfatte følgende punkter:

Hans Egede og kristendommens indførelse og den videre kolonisering af Grønland, de kristne

missionærer syn på den eskimoiske religion og samfund, herunder kønsmoralen, synet på angakkoq,

guddommene og tabureglerne. Detronisering af den oprindelige forestillingsverden, synkretistisk

overfladekristendom og den religiøse vækkelse er emner, der ligeledes kan inddrages.

Undervisningen i *den før-kristne traditions indflydelse på grønlandsk tilværelsesforståelse også i*

*nyere tid* kan omfatte: Overleveret sjælelære, navnesjælen og spøgelsestro, neoshamanisme,

moderne healertro og maskedans, før-kristen tradition som kolonial frigørelse og grønlandsk

identitetsmarkør, traditionel eskimoisk naturopfattelse & moderne marketing

*b) kristendommen, herunder tekster fra Det Gamle og Det Nye Testamente, tekster fra nedslag*

*i kristendommens historie samt nutidige kristne tekster.*

Fra Det Gamle Testamente må der udvælges ganske få centrale tekster, fx skabelses- og syndefaldsmyterne og tekster vedr. pagtstanken og messiasforventningerne. Formålet er, at det kommer til at stå klart for eleverne, hvordan der er både kontinuitet og et spændingsforhold mellem Det Gamle Testamente og jødedommen på den ene side og Det Nye Testamente og kristendommen på den anden. Det søges tydeliggjort, hvordan grundtanker i GT og den antikke jødedom nytolkes i

NT.

Med kristendommens ”formative” skikkelse tænkes netop på dens udtryk i Det Nye Testamente,

hvorfra det vil være naturligt at læse tekster fra evangelierne og eventuelt de paulinske skrifter.

Fortrolighed med den bibelske fortælling, sådan som den foreligger i både GT og NT, er en vigtig

forudsætning for undervisningen i kristendom.

Kristendommens historie kan kun gennemgås ganske summarisk på grundlag af fremstillinger og

med få nedslag i vigtige forfatterskaber og historiske perioder, eksempelvis Augustin, Frans af

Assisi, reformationen, Martin Luther eller vækkelserne i det 19. og tidlige 20. århundrede i

Danmark og Grønland. Det historiske stof må imidlertid ikke stå i vejen for, at kristendommen

behandles som en nutidig og levende religion. Det skal på én gang sikres, at eleverne får en

forståelse af kristendommen, som den udfolder sig i grønlandsk og europæisk kontekst, og at de ser

den – som de øvrige religioner – i et globalt perspektiv.

*c) en anden verdensreligion, herunder klassiske og nutidige tekster fra den pågældende*

*religion*

Hvad angår kernestoffets anden verdensreligion, jødedommen, islam, hinduismen eller buddhisme,

er læreplanens formulering mindre bindende, således at der er større frihed til at vælge synsvinkel

og omfang. Det vil dog være naturligt ved enhver religion at inddrage helt grundlæggende klassiske

tekster samt nutidige tekster, men der er stor frihed til at lægge synsvinkler og vægtning efter eget

valg, evt. i samspil med andre fag.

*d)religionernes centrale fænomener som myte, ritual, kult, etik, lære, den religiøse erfaring og*

*religionernes organisering.*

En væsentlig side af religionsfagets metode er identifikationen og uddybelsen af de ovennævnte

fænomener – hvor listen naturligvis ikke er udtømmende. Kernestof er således både beskæftigelsen

med et udvalg af disse fænomener under gennemgangen af de enkelte religioner – og en overordnet,

tværreligiøs beskæftigelse med begreber som fx myte og ritual. Udvælgelse af fænomener, der både

repræsenterer den teoretiske og den praktiske, den indre, individuelle og den ydre, sociale side af

religionerne, garanterer en nuanceret fremstilling af religiøs praksis.

**3.3 Supplerende stof**

*Det supplerende stof uddyber og perspektiverer kernestoffet eller inddrager nye faglige områder på en sådan*

*måde, at fagets historiske, nutidige, samfundsmæssige og etiske aspekter bliver fremhævet.*

*I det supplerende stof indgår et emne, der kan være af etisk, filosofisk, evt. religionssociologisk,*

*religionspsykologisk eller religionsfilosofisk art. Alternativt kan der indgå et andet veldefineret*

*religionsfagligt emne, som eventuelt kan omfatte en empirisk undersøgelse, ligesom man kan læse yderligere*

*en religion efter eget valg.*

*Som i kernestoffet skal der også i det supplerende stof i videst muligt omfang perspektiveres til både*

*grønlandske og globale forhold.*

Frihedsgraden med hensyn til det fjerde emne i det supplerende stof i religion er stort.

Etik og religionsfilosofi er en af mulighederne for at opfylde kravet under det fjerde emne.

Dette kan fx være et egentligt etikforløb i hvilket, der behandles en afgrænset etisk problemstilling,

fx medicinsk etik med udgangspunkt i de etiske traditioner: pligt- og nytteetik. Af

religionsfilosofiske emner, hvori etiske problemstillinger også kan indgå, kan nævnes:

eksistentialisme, satanisme eller ateisme, ligesom religionskritiske filosofer, som fx Marx,

Nietzsche og Freud kan inddrages.

Eksempler på ”et veldefineret religionsfagligt emne” kan udover religionssociologi,

religionspsykologi og religionsfilosofi, der nævnes direkte i læreplanen, også være emner, som for

eksempel: nyreligiøse bevægelser, civil religion etc., hvor man evt. også kan inddrage feltarbejde.

”En religion efter eget valg” åbner op for, at læreren og holdet får en betydelig indflydelse på

emnevalget, idet alle religioner kan komme på tale. Således kan såvel historiske religioner –

eksempelvis nordisk, græsk-romersk religion m.m. – som nutidige religioner og

virkelighedsopfattelse læses.

Det supplerende stof i religion kan ydermere omfatte alle historiske, religionssociologiske, -

psykologiske og -filosofiske tilgange, der inddrages for at uddybe og perspektivere kernestoffet,

ligesom samfundsvidenskabelige discipliner og materialetyper med fordel kan inddrages. Med

hensyn til materialevalget – som det også fremgår under arbejdsformerne – kan en lang række

materialer: billeder, film, musik, arkitektur og religiøse genstande komme på tale som supplerende

stof, der understøtter formidlingen af kernestoffet.

Det supplerende materiale skal i videst muligt omfang perspektiveres til grønlandske såvel som

internationale forhold.

**4. Undervisningens tilrettelæggelse**

**4.1 Didaktiske principper**

*a) Undervisningen skal tage udgangspunkt i elevernes faglige niveau og viden.*

Læreren skal ved opstarten af et nyt forløb ved undervisningens begyndelse tage udgangspunkt i

elevernes faglige forudsætninger og niveau. Dette betyder i praksis, at læreren ikke skal

tilrettelægge undervisningen på et for højt fagligt niveau i forhold til eleverne eller ud fra

antagelser om et fagligt niveau hos eleverne, som læreren evt. kender fra andre gymnasier, fx fra

gymnasier i Danmark. Læreren skal altså først danne sig et indtryk af klassens elever og deres

faglige styrker og svagheder og derefter tilrettelægge det faglige niveau i undervisningen. Det skal

her påpeges, at dette gør sig gældende ved undervisningens begyndelse, ved undervisningens

afslutning før eksamen skal eleverne selvfølgelig opfylde de eksplicitte krav i fagets læringsmål.

Ligeledes skal læreren være bevidst om at den enkelte klasse meget sjældent har en fællesnævner

for fagligt niveau, især ikke ved undervisningens begyndelse ved skoleårets start. Problemet med

fagligt og niveaumæssigt set uhomogene klasser, kan løse ved at inddrage undervisningsdifferentiering i undervisningen (evt. dybdedifferentiering i gruppearbejdet, hvor de stærke elever får mere komplekse materialer eller mere stof, end de svage og breddedifferentiering i

klasseundervisningen, hvor de svage elever fra læreren får gentaget de faglige pointer en ekstra

gang).

Se endvidere om kulturbaseret undervisning, læringsdialog og elevernes interesser og ønsker i det

nedenstående.

*b) Undervisningen tilrettelægges, så den i videst muligt omfang har karakter af en*

*læringsdialog mellem lærer og elever.*

Undervisning må aldrig blive envejskommunikation. Begrebet ”læringsdialog” indgår i en

undervisningsform, hvor læreren indgår i en ligeværdig dialog og debat med eleverne og tage

elevernes svar og holdninger alvorligt, samtidig med at denne udfordrer deres vante forestillinger

for at skabe refleksion og indsigt hos eleverne. Læringsdialogen kan også tage form af ”modelling”, hvor læreren, som ”kognitiv rollemodel ” forsøger at anskueliggøre en faglig tankemåde eller begrebsdannelse. Dette kan fx gøres ved at læreren stiller faglige spørgsmål i en systematisk og taksonomisk rækkefølge for at demonstrer en faglig argumentationsopbygning for eleverne, så eleverne selv opnår evnen til analytisk og refleksiv tænkning. En læringsdialog kan også være en faglig samtale, hvor læreren ved hjælp af åbne men bevidst valgte spørgsmål forsøger at lade eleverne sætte tanker og ord på deres egne erfaringer og ubevidste viden, ligesom faglige

diskussioner imellem eleverne indbyrdes selvfølgelig også er læringsdialoger. Læringsdialogen kan

også indgå i en anden form for ”modelling”, adfærdsmodellering, hvor læreren i praksis og igennem

sin egen fremfærd i klassen demonstrer hvorledes han eller hun ønsker eleverne skal agere, således

at de kan blive tolerante, fordomsfri men kritisk tænkende menneske, der kan deltage i samfundets

demokratiske processer og dets øvrige interkulturelle sammenhænge.

Grundlæggende set kan ”læringsdialogen” kun trives i et trygt og inspirerende studiemiljø, præget

af respekt og tolerance for klassens gymnasiale subkultur og den enkeltes kulturelle og sociale

baggrund.

*c) Undervisningen tilrettelægges, så der veksles mellem forskellige undervisningsformer.*

Variation i arbejdsformerne er et ufravigeligt krav til god undervisning. At ”alle elever ikke lærer

ens” er en veldokumenteret antagelse i den pædagogiske forskning. Dette betyder også at kun en

vekslende organisering af arbejdsformerne i undervisningen gør det muligt at tilgodese elevernes

forskellige læringsstile. Valget af arbejdsformer skal derfor bygge på principper om variation og

progression i alle henseender, således at man opnår en vekslende organisering, herunder

klasseundervisning, individuelt arbejde, par- og gruppearbejde.

Undervisningen skal endvidere tilrettelægges, så eleverne gradvist trænes i mere selvstændige

arbejdsformer: Fra lærerstyring og klasseundervisning til en højere grad af elevstyring både med

hensyn til tilegnelse og formidling af stoffet. Eksempel på en elevstyret organisering kan fx være

projektlignende arbejdsformer, hvor eleverne i en kortere eller længerevarende periode individuelt

eller i grupper er ansvarlige for afgrænsning af en problemstilling, supplerende informationssøgning

og formidling af stoffet til klassen. Sidstnævnte er et eksempel på den ønskede progression i

undervisningen, hvor det studieforberedende aspekt styrkes.

*d) Undervisningen tilrettelægges, så elevernes interesser og behov tilgodeses, så eleverne får*

*mulighed for at opleve faget som spændende, relevant og vedkommende.*

Formuleringen tager udgangspunkt i det didaktiske spændingsfelt mellem fagets eksplicitte

læringsmål og kernefaglighed på den ene side og elevernes ønsker og interesser på den anden side.

Opfyldelsen af fagets faglige mål er selvfølgelig et ufravigeligt krav til undervisningen, men dette

må ikke betyde, at eleverne udelukkes for elevindflydelse på emnevalg, materialevalg og

arbejdsformer, så der opstår en naturlig vekselvirkning mellem faglighed og elevernes ønsker og

interesser. På denne måde styrkes grundlaget for elevernes faglige udvikling samtidigt med, at man

bruger elevernes kendte erfaringsverden som udgangspunkt for genereringen af ny viden og

erfaring, således at faget opleves som spændende, relevant og vedkommende for eleverne.

*e) Undervisningen tilrettelægges, så der både er faglig progression i de enkelte forløb og*

*temaer såvel som progression i udvikling af fagsprog og terminologi, så eleven gradvis*

*opøves i mere selvstændige arbejdsformer og kompleks tænkning*

Læring kan opfattes som en progressiv og akkumulativ læringsproces, hvor det enkelte faglige

begreb i undervisningen bygges ovenpå det foregående og danner en form for syntese med dette,

hvorved der opstår en akkumuleret begrebsdannelse hos eleven. Dette betyder derfor, at

undervisningen skal tilrettelægges med både en gradvis taksonomisk progression i de enkelte forløb

og temaer såvel som med en systematisk og logisk progression i udvikling af terminologi og

fagsprog, ikke mindst af hensyn til svage elever, eller elever, der har undervisningssproget, som et

andetsprog. Dette betyder altså, at man bør undgå den værste ad hoc-undervisning, hvor

fagbegreber og termer flyver rundt i klassen i flæng. Det er ofte den langsomme men tydelige,

systematiske og faglogiske rækkefølge i præsentationen af terminologi og fagsprog, der gør det

muligt for de svage eller sprogligt svagtstillede elever, at forstå selv avancerede og kompleks

fagbegreber.

*f) Undervisningen tilrettelægges, så der i videst muligt omfang perspektiveres til det*

*omgivende samfund.*

Formuleringen har baggrund i tankerne om kulturbaseret undervisning, der i al sin enkelthed

betyder, at undervisningen tager sit udgangspunkt i den sociale og samfundsmæssige kontekst,

hvori læringen foregår og eleven befinder sig. Dette betyder i praksis, at læreren i sin undervisning i

så høj grad som muligt inddrager elevernes forudsætninger og sociale og kulturelle baggrund, og

perspektiverer sin undervisning til denne (kontekstualisering), så undervisningen opleves som

relevant for eleverne. På denne måde styrkes grundlaget for elevernes faglige udvikling samtidigt

med, at man bruger elevernes kendte erfaringsverden som udgangspunkt for genereringen af ny

viden og erfaring.

*Religionerne betragtes både som unikke, kulturelle og historiske dannelser, hver med deres særlige*

*identitet og problematik, og ud fra et komparativt perspektiv med anvendelse af*

*religionsfænomenologiske kategorier.*

Den fagdidaktiske tilgang til religion er i sit udgangspunkt dobbelt: På den ene side behandles de

udvalgte religioner som særegne kulturelle og historiske dannelser, hver med deres særlige form,

indhold og identitet og styret af sin egen indre logik. På den anden side behandles religion i et

religionsfænomenologisk perspektiv som en tværkulturel størrelse med gennemgående temaer og

problemstillinger, der kan gøres til genstand for en komparativ analyse.

Se i øvrigt ”læringsmål, g”

**4.2 Arbejdsformer**

*Der skal fokuseres på undervisningsformer, der tilgodeser elevernes udvikling af fagsprog,*

*refleksion og evne til kompleks tænkning. Der lægges en progression ind i forløbet, så eleverne*

*gradvis trænes i selvstændig tilegnelse og formidling af stoffet.*

Studiet af religion på et religionsvidenskabeligt grundlag stiller krav om et specifikt religionsfagligt

fagsprog og evnen til refleksion og kompleks tænkning. Læring kan på denne måde opfattes som en

progressiv og akkumulativ læringsproces, hvor det enkelte faglige begreb i undervisningen bygges

ovenpå det foregående og danner en form for syntese med dette, hvorved der opstår en akkumuleret

begrebsdannelse hos eleven. Dette betyder derfor at undervisningen skal tilrettelægges med både en

gradvis taksonomisk progression i de enkelte forløb og temaer såvel som med en systematisk og

logisk progression i udvikling af terminologi og fagsprog, ikke mindst af hensyn til svage elever,

eller elever, der har undervisningssproget, som et andetsprog.

Undervisningen skal endvidere tilrettelægges, så eleverne gradvist trænes i mere selvstændige

arbejdsformer: Fra lærerstyring og klasseundervisning til en højere grad af elevstyring både med

hensyn til tilegnelse og formidling af stoffet. Eksempel på en elevstyret organisering kan fx være

projektlignende arbejdsformer, hvor eleverne i en kortere eller længerevarende periode individuelt

eller i grupper er ansvarlige for afgrænsning af en problemstilling, supplerende informationssøgning

og formidling af stoffet til klassen. Sidstnævnte er et eksempel på den ønskede progression i

undervisningen, hvor det studieforberedende aspekt styrkes.

*Valget af arbejdsformer skal bygge på principper om variation og progression i alle henseender,*

*således at man opnår en vekslende organisering, herunder klasseundervisning, individuelt arbejde,*

*par- og gruppearbejde*

Variation i arbejdsformerne er et ufravigeligt krav til god undervisning. At ”alle elever ikke lærer

ens” er en veldokumenteret antagelse i den pædagogiske forskning. Dette betyder også at kun en

vekslende organisering af arbejdsformerne i undervisningen gør det muligt at tilgodese elevernes

forskellige læringsstile.

Tankerne om, at eleven skal være i centrum, og dermed at det er elevens læring, der er i centrum,

kan her give sig udtryk i elevindflydelse på arbejdsformerne.

Elevernes ønsker til foretrukne arbejdsformer varierer fra klasse til klasse. Derfor vil en øget

elevindflydelse på dette område for de fleste klassers vedkommende ikke være i modsætning til en

naturlig vekselvirkning mellem kravet (i ”læringsmålene” og ”kernestoffet”) om en fagdidaktisk og

faglogisk progression i formidlingen af grundbegreberne og fagsproget i fx den lærerstyrede

klasseundervisning til mere elevstyrede og selvstændige arbejdsformer, der har et mere

anvendelsesmæssigt sigte for eleverne.

*Undervisningen skal tilrettelægges, så den både tilgodeser såvel elever, der har*

*undervisningssproget som førstesprog, som elever der har det som andetsprog,*

Formuleringen skal forstås i forbindelse med tankerne om at alle lærere i det grønlandske gymnasium er

sproglærere. Undervisningen i alle fag skal tilrettelægges således, at den både styrker elevernes faglige og

sproglige niveau.

Der lægges her vægt på en funktionel sprogudvikling hos den enkelte elev i forbindelse med arbejdet med

det faglige stof. Målet for den andetsprogspædagogiske praksis er at udvikle elevernes kommunikative

kompetencer på såvel modersmål som andetsprog. En central opgave for læreren er derfor at sikre, at

eleverne i timerne får mulighed for at bruge og anvende både deres modersmål og deres andetsprog.

Arbejdet med sproglige delfærdigheder – eksempelvis at lytte – læse – tale – skrive – indgår derfor som en

naturlig del af fagets udfordringer også af religion. Andetsprogspædagogikken er derfor en naturlig

forlængelse af at sætte elevens læring i centrum.

Formuleringen har ligeledes en tydelig sammenhæng med anvendelsen af de før-faglige begreber i

undervisningen. Før-faglige begreber er de ord eller termer, som læreren eller det faglige materiale, bruger til

at forklare de centrale grundbegreber og termer i faget med. Disse før-faglige begreber omfatter almene

før-faglige begreber, der også benyttes i andre fag: (*resume, argumentere, redegøre, analysere,*

*hybrid)* eller før-faglige begreber inden for religion: (*ofring, forkyndelse, kapitel, kultisk praksis,*

*forsoning, helliggørelse*, *m.m.*). Det skal her påpeges, at der i denne forbindelse selvfølgelig ikke

menes de obligatorisk faglige grundbegreber, som myte, ritual, gudsopfattelse, menneskesyn, m.m.

som eleverne gennem deltagelse i undervisningen selvfølgelig må forventes at forstå betydningen

og anvendelsen af. Ofte forudsætter undervisere, at disse udtryk og deres definition er velkendte for

eleverne, idet det er hyppigt forekommende ord, der har en form for ”almen karakter”. Dette er

imidlertid langt fra tilfældet – heller ikke for elever, der undervises på deres modersmål – og

manglende fortrolighed med disse begrebers indhold vil ofte være bremsende for de studerendes

forståelse og læring. Det gælder i højere grad for elever fra familier uden studietraditioner og i

endnu højere grad for elever, der undervises på et sprog, der ikke deres modersmål. Læreren skal

derfor i sin undervisning være bevidst om, hvorvidt eleverne forstår betydningen af disse før-faglige

begreber, før de benyttes i klassen, så underviserne ikke koncentrerer sig om at forklare avancerede

men nødvendige faglige grundbegreber ved hjælp af – for eleverne ukendte - ”simple” før-faglige

begreber, med fare for at efterlade eleverne med en ”halv forståelse” eller med mangler i deres

faglige begrebsdannelse. Det skal her understreges, at avancerede og nødvendig faglige

grundbegreber, sagtens kan forklares ved brug af mere enkle ord og formuleringer, uden at det

derved går ud over den dybere forståelse af grundbegreberne.

Formuleringen skal endelig ses i forhold til hvad, der tidligere er blevet sagt om udviklingen af

elevernes faglige begrebsdannelse og evne til kompleks tænkning.

*Den vigtigste tilgang til fagets emner er arbejdet med tekster, der analyseres, fortolkes og*

*perspektiveres. Desuden inddrages andet kildemateriale såsom billedstof, religiøse genstande,*

*musik, interview, iagttagelser fra feltarbejde eller ekskursioner. Den nødvendige baggrundsviden*

*sikres ved inddragelse af sekundærfremstillinger såsom lærebogsmateriale, opslagsværker og*

*informationer fra internettet.*

Den vigtigste tilgang til fagets emner er, som der er lang tradition for i religionsfaget, arbejdet med

*tekster*. Religionsfaget operer i denne forbindelse med flere teksttyper, fra ”klassiske ” over

”repræsentative” tekster til forskellige former for fremstillinger og andre informationskilder.

Den typiske klassiske tekst er hentet fra en religions kanon, fx Bibelen, Koranen, Bhagavadgitaen

eller Upanishaderne. Som eksempel på typiske repræsentative tekster kan nævnes uddrag fra en

troslære eller en intern introduktion til den pågældende religion, prædikener og debatindlæg, som

repræsenterer væsentlige positioner i de pågældende traditioner.

I feltet mellem klassiske og repræsentative tekster ligger en række tekster, som ikke er direkte

kanoniske, men som i den pågældende religion tilskrives en særlig høj status. Som eksempler kan

nævnes Hadith inden for islam eller de oldkirkelige bekendelser og de reformatoriske hovedskrifter

inden for kristendommen.

Når der er tale om at give en oversigt over fx et historisk forløb i en religion eller præsentere

historisk baggrundsmateriale for et bestemt religiøst tema, vil det være naturligt, at der fortrinsvis

arbejdes med lærerbogsfremstillinger, der kan give en kort historisk eller social baggrund for

problemstillingen eller der bruges opslagsværker eller internettet, hvor man læser udvalgte artikler

om den enkelte religion eller tema.

Det skal understreges, at fagets materiale ikke kun er tekster, men også billeder, film, religiøse

genstande, musik, arkitektur og andre frembringelser. Der er principielt tale om en uendelig række

af muligheder for at beskæftige sig med den måde, hvorpå de enkelte religioner manifesterer sig

materielt. Det er vigtigt at give eleverne en forståelse af, at man ikke kan beskæftige sig kvalificeret

med en religions billeder og genstande uden at tilegne sig en viden om den pågældende religions

traditioner, mytologi og ikonografi.

For analyse, fortolkning og perspektivering af tekster og andet dokumentarisk materiale, se under

”læringsmål, d og e”

En anden indgangsvinkel til arbejdet med religion er feltarbejde. Til forskel fra den traditionelle

ekskursion er feltarbejdet karakteriseret ved det mere indgående og metodisk bevidste forarbejde og

den faglige efterbehandling. Begge dele er væsentlige forudsætninger for et vellykket feltarbejde.

Kernen er dog selve mødet enten gennem deltagerobservationen eller interviews. Her skal eleverne

lære at opleve sig selv som iagttagere og lyttere i en verden, som måske er dem meget

fremmedartet, og som de skal forholde sig objektivt og registrerende til. Gennem feltarbejdet får

eleverne indblik i religiøse selvforståelser – religiøse forestillinger får et ”ansigt", hvilket kan være

med til at nedbryde fordomme. Feltarbejde bidrager herved til elevernes både faglige og personlige

dannelse.

*Udvikling af elevernes argumentatoriske kompetence i form af evnen til at give en klar og struktureret*

*fremlæggelse af et stof.*

I et overvejende mundtligt fag som religion, skal der arbejdes eksplicit med træning af elevernes

retoriske og argumentatoriske kompetence i form af evnen til at give en klar og struktureret

fremlæggelse af et stof. Opøvelsen af denne kompetence, der også kan bruges i andre fag,

understreger undervisningens studieforberedende aspekt.

**4.3 It**

*It skal inddrages i undervisningen på flere forskellige måder og understøtte såvel arbejdet læringsmål og didaktiske principper som elevernes digitale dannelse.*

*Internettet og andre elektroniske medier skal inddrages som kilde til religioner og religionsfaglige problemstillinger.*

*Eleverne skal i forbindelse med faget anvende forskellige it-værktøjer og øves i en kritisk og reflekteret tilgang til materialer og ressourcer på internettet. Eleverne skal trænes i informationssøgning og i at vurdere relevans, intention og troværdighed, herunder om stoffet belyses indefra eller udefra.*

Da langt de fleste religioner og religiøse fællesskaber enten helt eller delvist bygger digitale fællesskaber på hjemmesider, online-fora el.lign., er det oplagt også at bruge internettet til at undersøge religiøse fænomener.

Den dannelse, eleverne skal udvikle i forhold til at kunne gennemføre et fornuftigt feltarbejde, kan overføres til deres undersøgelser på internettet og suppleres med digital dannelse og informationssøgningskompetencer.

Kravet om, at eleverne skal trænes i at vurdere kilders relevans etc., er helt parallelt med kravene til arbejdet med tekster i øvrigt, blot gør informationsmængden og mediets flygtighed behovet for kildevurdering endnu mere påtrængende. Det kan f.eks. undersøges, hvordan religion kommunikeres, missioneres, debatteres eller advokeres på internettet, eller man kan sammenligne f.eks. muslimske hjemmesider på internettet med ressourcer om islam og hermed også træne den kildekritiske tilgang.

It kan desuden anvendes som redskab til videndeling og præsentation, eller interaktivt, hvor eleverne diskuterer, løser opgaver eller arbejder it-baseret gennem et (eller dele af et) forløb.

Man kan f.eks. som en del af et forløb eller flerfagligt projekt etablere en elektronisk logbog. Eleverne kan på skift referere de enkelte timer eller lave resumeer af delgruppers arbejde og dernæst lægge referaterne på et konferencesystem eller på en fælles hjemmeside. Logbogen er hermed med til at træne elevernes skriftlige formuleringsevne i faget, og samtidig bliver eleverne medansvarlige for at skabe overblik over fag og emne.

Andre muligheder for inddragelse af it-redskaber kunne være anvendelse af præsentationsprogrammer til at introducere en eller flere religioner eller som del af felt-, gruppe- eller projektarbejde, og elektroniske spørgeskemaer i forbindelse med feltarbejde.

Eleverne kan også mere aktivt deltage i diverse online-fora m.m. og f.eks. stille spørgsmål til religiøse eksperter på diverse hjemmesider, undersøge og deltage i diskussionsgrupper eller teste deres viden i diverse quizzer.

**4.4 Fagsprog**

*Undervisningen skal tilrettelægges, således at der arbejdes systematisk med udvikling af elevernes fagsprog*

*og forståelse og anvendelse af fagets terminologi.*

Studiet af religion på et religionsvidenskabeligt grundlag stiller krav om et specifikt religionsfagligt

fagsprog og evnen til refleksion og kompleks tænkning. Læring kan på denne måde opfattes som en

progressiv og akkumulativ læringsproces, hvor det enkelte faglige begreb i undervisningen bygges

ovenpå det foregående og danner en form for syntese med dette, hvorved der opstår en akkumuleret

begrebsdannelse hos eleven. Dette betyder derfor at undervisningen skal tilrettelægges med både en

gradvis taksonomisk progression i de enkelte forløb og temaer såvel som med en systematisk og

logisk progression i udvikling af terminologi og fagsprog, ikke mindst af hensyn til svage elever,

eller elever, der har undervisningssproget, som et andetsprog.

*Undervisningen skal tilrettelægges, så eleverne gradvis opnår en sikkerhed i forståelse og brug af før-faglige*

*begreber.*

Der skal i undervisningen arbejdes systematisk og progressivt med at opbygge elevernes

fortrolighed med før-faglige begreber (*resume, argumentere, redegøre, analysere, hybrid* eller førfaglige begreber inden for religion: *ofring, forkyndelse, kapitel, kultisk praksis, forsoning,*

*helliggørelse*, *m.m.* Det skal her påpeges, at der i denne forbindelse selvfølgelig ikke menes de

”obligatoriske” faglige grundbegreber, som myte, ritual, gudsopfattelse, menneskesyn, m.m. som

eleverne gennem deltagelse i undervisningen selvfølgelig må forventes at forstå betydningen og

anvendelsen af). Ofte forudsætter undervisere, at disse udtryk og deres definition er velkendte for

eleverne, idet det er hyppigt forekommende ord, der har en form for ”almen karakter”. Dette er

imidlertid langt fra tilfældet – heller ikke for elever, der undervises på deres modersmål – og

manglende fortrolighed med disse begrebers indhold vil ofte være bremsende for de studerendes

forståelse og læring. Det gælder i højere grad for elever fra familier uden studietraditioner og i

endnu højere grad for elever, der undervises på et sprog, der ikke deres modersmål. Læreren skal

derfor i sin undervisning være bevidst om, hvorvidt eleverne forstår betydningen af disse før-faglige

begreber, før de benyttes i klassen, så underviserne ikke koncentrerer sig om at forklare avancerede

men nødvendige faglige grundbegreber ved hjælp af – for eleverne ukendte - ”simple” før-faglige

begreber, med fare for at efterlade eleverne med en ”halv forståelse” eller med mangler i deres

faglige begrebsdannelse. Det skal her understreges, at avancerede og nødvendig faglige

grundbegreber, sagtens kan forklares ved brug af mere enkle ord og formuleringer, uden at det

derved går ud over den dybere forståelse af grundbegreberne.

**4.5 Samspil med andre fag**

*Undervisningen skal tilrettelægges, så der i perioder arbejdes tværfagligt og drages paralleller til andre fags*

*vidensområder. Igennem samspillet mellem fagene fremmes elevernes forståelse af religionernes*

*virkningshistorie og religionernes samfundsmæssige, politiske og kulturelle betydning*

Samspillet med andre fag vil være afhængig af hvilke studieretninger Religion C indgår i i 3 G, men

mulighederne for tværfagligt samarbejde er mange, da religion har berøringsflader med både andre

humanistiske såvel som samfundsvidenskabelige og naturvidenskabelige fag. Endvidere har faget

rige muligheder for at kunne medvirke i skolens øvrige faglige og sociale liv via

fællesarrangementer, temadage, ekskursioner og studieture.

**5. Evaluering**

**5.1 Løbende evaluering**

*Gennem individuel, faglig vejledning skal den enkelte elev bibringes en klar opfattelse af niveauet*

*for og udviklingen i sit faglige standpunkt, herunder både svage og stærke sider. Mindst en gang i*

*hvert semester skal der ske en evaluering af elevens arbejdsindsats, aktive deltagelse og*

*engagement i undervisningen.*

Det skal sikres, at der er en passende balance mellem evalueringsaktiviteter og egentlig

undervisning og studiearbejde. Det bør medtænkes, at en lang række evalueringselementer er

integreret i den almindelige undervisningsaktivitet og det almindelige samvær med eleverne, fx i

den spontane respons på elevindlæg i undervisningen og i samtaler med eleverne under

gruppearbejde.

Den løbende evaluering er primært *formativ* i sit sigte. Dens formål i forhold til den enkelte elev er,

at denne får et klart billede af sit faglige standpunkts udvikling og niveau, både når det gælder

faglige mål, fagligt indhold og almen studiekompetence (arbejdsmetoder, arbejdsformer). På denne

baggrund vejledes eleven i, hvordan der kan foregå yderligere faglig progression.

Evalueringen af elevernes standpunkter hænger desuden naturligt sammen med den proces, hvor

læreren med klassen drøfter, hvordan undervisningen kan justeres med hensyn til progression,

niveau og brug af arbejdsformer og undervisningsmaterialer

Ved skoleårets start præsenterer læreren fagets læringsmål (hvad eleverne skal kunne), fagets

indhold (hvad eleverne skal vide) og arbejdsformer (hvordan eleverne skal arbejde). Læreren

diskuterer herefter med eleverne, hvilken progression der skal være gennem året på disse punkter,

og hvordan klassen og den enkelte elev kan nå målene. Læreren kan også diskutere med klassen,

hvilke forudsætninger eleverne har med sig fra folkeskolen, og hvilke kompetencer faget giver med

til videregående uddannelser.

På baggrund af denne diskussion præsenterer læreren eleverne for en plan for progression i

undervisningsmål og en plan for, hvordan evalueringen skal foregå i løbet af året.

Den løbende evaluering kan i forhold til den enkelte elev fx fokusere på:

- taksonomisk progression i forhold til faglige mål og fagligt indhold

- taksonomisk progression i forhold til at kunne anvende andre eller mere selvstændige

arbejdsformer

- aktivitetsniveau.

Den løbende evaluering kan foregå på flere måder, fx:

Eleverne kan, gerne virtuelt, føre en logbog, hvor de reflekterer over ovennævnte punkter. Konkret

kan det ske ved, at læreren i slutningen af en time beder eleverne om at skrive om et eller flere af

punkterne. Elevernes refleksioner kan senere bruges som udgangspunkt for individuelle

elevsamtaler

Dette kan udvides til en egentlig selvevaluering. Med udgangspunkt i kriterier, der er formuleret af

læreren efter diskussion i klassen, udarbejder den enkelte elev en skriftlig evaluering. Denne kan

med fordel gemmes virtuelt. Eleven bedømmer sig selv og leverer dermed stof til

evalueringssamtalen. Samtalen kan gøre det klart for læreren, hvordan eleven vurderer sig selv, og

for eleven, hvilke krav læreren stiller. På den baggrund evaluerer læreren i samtalen elevens

udvikling og niveau og kommer med forslag til, hvordan eleven skal handle i det fortsatte arbejde.

Eleverne kan enkeltvis eller i grupper fremlægge tekster, større eller mindre projektarbejder eller

resultater af feltarbejde, gerne med anvendelse af powerpoint-præsentationer. Forud for en sådan

fremlæggelse kan klassen have diskuteret kvalitetskriterier for fremlæggelser, og bagefter kan

klassen og/eller læreren give respons

Der skal naturligvis også ske en *summativ* evaluering, dvs. en endelig formulering af elevens standpunkt, som munder ud i en årskarakter. Til det formål kan det være hensigtsmæssigt at

gennemføre enkle skriftlige test af eleverne, fx ved afslutningen af hvert undervisningsforløb.

Denne evalueringsform egner sig bedst til at kontrollere tilegnelsen af grundlæggende faktuel viden,

mens faglige kompetencer på de højere taksonomiske niveauer kun vanskeligt lader sig teste på

denne måde.

**5.2. Prøveformer**

*Skolen vælger for hvert hold mellem nedenstående to prøveformer:*

*Prøveform a*

*Mundtlig prøve på grundlag af opgaver med et ukendt tekstmateriale samt evt. andet materiale af et omfang*

*på højst 2 normalsider.*

*Der gives ca. 24 minutters forberedelsestid, og eksaminationstiden er ca. 24 minutter pr. eksaminand.*

*Eksaminanden indleder med et mundtligt oplæg på ca. 5-7 minutter. Eksaminationen former sig videre som*

*en faglig samtale om opgaven. I samtalen perspektiveres til det øvrige læste stof.*

*Prøveform b*

*Mundtlig prøve på grundlag af opgaver med et ukendt tekstmateriale, samt evt. andet materiale, af et omfang*

*på højst 4 normalsider.*

*Der gives ca. 48 minutters forberedelsestid, og eksaminationstiden er ca. 24 minutter pr. eksaminand.*

*Eksaminanden indleder med et mundtligt oplæg på ca. 5-7 minutter. Eksaminationen former sig videre som*

*en faglig samtale om opgaven. I samtalen perspektiveres til det øvrige læste stof.*

Eksamensteksterne, der betegnes som *opgaver med et ukendt tekstmateriale, samt evt. andet*

*materiale* i læreplanen, består af ukendt tekstmateriale af henholdsvis højst 2 sider (prøveform a)

eller højst 4 sider (prøveform b). Det ukendte tekstmateriale i de to prøveformer skal have karakter

af paralleltekster til de tekster, der er blevet gennemgået i undervisningen under de fire valgte

emner. Disse tekster skal have et sådant religionsfagligt indhold, at eksaminanden har mulighed for

at leve op til læreplanens læringsmål og bedømmelseskriterier. Tekstmaterialet i de enkelte

opgavespørgsmål vil dog ikke kunne indeholde alle læringsmål, som derfor skal være dækket af det

samlede opgavesæt.

Prøvegrundlaget er holdets undervisningsbeskrivelse. De fire emner samles i klart definerede

områder, hvor man på studieplanen angiver indhold og undertemaer. Undervisningsbeskrivelsen bør

udformes, så den er informativ og overskuelig for både elever og censor.

Ifølge eksamensbekendtgørelsen sendes eksamensteksterne til censor mindst 5 hverdage før prøvens

afholdelse, medmindre særlige forhold er til hinder herfor. Det er god praksis, at eksaminator inden

da har kontaktet censor og aftalt nærmere.

Til forberedelsestiden må medbringes alt materiale, der har været anvendt i forbindelse med undervisningen,

herunder også opgaver, udarbejdet af eleverne, og egne notatet. Ved prøven må kun medbringes de notater,

der er udarbejdet i forberedelsestiden, samt det materiale, der inddrages i prøven.

Ifølge eksamensbekendtgørelsen skal alle opgaver (eksamenstekster) lægges frem ved prøvens

begyndelse, og hver eksaminand skal have mindst tre prøvespørgsmål at trække lod imellem.

**5.3 Bedømmelseskriterier**

*Bedømmelsen er en vurdering af, i hvilket omfang eksaminandens præstation lever op til*

*læringsmålene. Der lægges vægt på eksaminandens evne til at fremstille et sagsforhold på en klar*

*og overskuelig måde samt til at disponere og strukturere eksaminationstiden.*

*Der gives én karakter ud fra en helhedsvurdering af eksaminandens præstation.*

|  |  |  |
| --- | --- | --- |
| **Karakter** | **Beskrivelse** | **Religion C** |
| A | Karakteren A gives for den  fremragende præstation, der  demonstrerer udtømmende  opfyldelse af fagets mål, med ingen eller kun få uvæsentlige mangler | Der redegøres religionsfagligt særdeles kvalificeret for det relevante materiale, under meget sikker inddragelse af fagets elementære terminologi.  Materialet analyseres og perspektiveres udtømmende, med kun få uvæsentlige mangler. Religiøse synspunkter og problemstillinger fortolkes og vurderes sagligt og nuanceret.  Fremstillingen, herunder formidlingen af en evt. empirisk undersøgelse, er i sin helhed meget velstruktureret. |
| C | Karakteren C gives for den gode præstation, der demonstrerer opfyldelse af fagets mål, med en del mangler | Der redegøres religionsfagligt sammenhængende for det  relevante materiale, under rimelig inddragelse af fagets  elementære terminologi, dog med en del mangler.  Der gives en god analyse og perspektivering af materialet,  hvor dog ikke alle aspekter inddrages. Religiøse synspunkter og problemstillinger fortolkes og vurderes i  hovedsagen sagligt. Fremstillingen, herunder formidlingen af en evt. empirisk undersøgelse, er i sin helhed overvejende sikker. |
| E | Karakteren E gives for den  tilstrækkelige præstation, der demonstrerer den minimalt acceptable grad af opfyldelse af  fagets mål | Der redegøres religionsfagligt noget usammenhængende for  det relevante materiale, med manglende præcision i forhold  til fagets elementære terminologi.  Der gives en mangelfuld analyse og perspektivering af  materialet, hvor dog enkelte væsentlige aspekter inddrages.  Religiøse synspunkter og problemstillinger fortolkes i  mindre grad.  Fremstillingen, herunder formidlingen af en evt. empirisk  undersøgelse, er i sin helhed overvejende usikker og  ustruktureret. |